Informácia o aktuálnom finančnom stave Mestskej časti Košice - Sídlisko KVP

Mestskej časti Košice – Sídlisko KVP (ďalej len „MČ KVP“) bol v zmysle schváleného rozpočtu mesta Košice pridelený podiel z výnosu dane z príjmov fyzických osôbza rok 2023 vo výške 1 449 802,00 €, pričom časť podielu v MČ KVP vo výške 546 446 € je účelovo viazaná na výdavky v zmysle § 21 a § 23 Štatútu. Mestská časť vzhľadom na tento očakávaný príjem nastavila svoj rozpočet, ktorým v priebehu roka 2023 riadila svoje hospodárenie. Mesto Košice však MČ skutočne uhradilo iba sumu 1 228 760,00 eur. Z rokovaní v mesiaci december 2023 bol zo strany mesta Košice udelený prísľub (potvrdený podpisom primátora mesta Košice na uznesení Mestského zastupiteľstva v Košiciach č. 318 z 12.12.2023), že podiel na výnose z dane z príjmov FO bude všetkým mestským častiam, a teda aj MČ KVP v sume 221 042,00 eur, do 22.12.2023 poukázaný na účty mestských častí. Tento prísľub ani uznesenie mestského zastupiteľstva zo strany mesta dodržané neboli.

Nedostatok finančných prostriedkov sa prejavil v plnej miere v závere roka 2023, kedy MČ KVP musela dopĺňať rezervný fond z úveru vo výške 155 000,00 € tak, aby bol rezervný fond k 31.12.2023 vysporiadaný na sumu 177 754,42 €. Prostriedky z rezervného fondu bola mestská časť nútená čerpať na úhradu svojich záväzkov v dôsledku neposkytnutia plnej sumy podielu z výnosu dane z príjmov FO počnúc septembrom 2023. Finančné prostriedky z úveru boli použité aj na úhradu miezd a odvodov. Úhrada miezd a odvodov za mesiac december 2023 bola zabezpečovaná finančnými prostriedkami z rezervného fondu.

Z pohľadu platnej legislatívy je neakceptovateľné realizovať zníženie rozpočtu mestským častiam dňa 29.12.2023, pričom 3. zmena programového rozpočtu mesta Košice na rok 2023 bola MČ KVP oznámená dňa 10.1.2024.

Napriek zavedeným úsporným opatreniam v roku 2023 nebolo možné nepriaznivú finančnú situáciu, spôsobenú mestom Košice, zvrátiť. Nevyplatením podielu z výnosu dane z príjmov fyzických osôb za rok 2023vo výške 221 042,00 € je MČ KVP nútená výrazne obmedziť plnenie úloh, za účelom ktorých bola zriadená, ako aj poskytovanie služieb svojim obyvateľom, obyvateľom mesta Košice.

Stav záväzkov:

Faktúry na úhradu z roku 2023 k 17.01.2024: **47 855,66 eur**

Faktúry došlé v roku 2024 k 17.01.2024: **11 336,31 eur**

Stavy na účtoch:

Bežný účet 5 945,63 eur

Sociálny fond 3 564,81 eur

Rezervný fond 94 754,42 eur

Nájomné 36 704,18 eur (z toho: zábezpeky nájomcov 17 196,98 eur)

SLSP bežný účet 604,65 eur

SLSP úverový účet -253 645,47 eur

Disponibilné použiteľné prostriedky ku dňu 17.01.2024 sú vo výške 120 207,25 eur, z toho z rezervného fondu vo výške 94 754,42 eur, z bežného účtu vo výške 5 945,63 eur a z nájomného vo výške 19 507,20 eur.

Bez rezervného fondu máme finančné prostriedky vo výške 25 452,83 eur.

Zostatok finančných prostriedkov z úveru je vo výške 46 354,53 eur.

Ak by mesto Košice pridelilo MČ KVP v mesiaci 1/2024 finančné prostriedky vo výške 50 % minuloročných podielových daní, bude na účte 60 408,00 eur.

Táto suma nepostačuje na krytie miezd a odvodov vo výplatnom termíne 10.02.2024, ani na krytie bežných výdavkov vyplývajúcich zo zmlúv (pravidelné platby). Bude potrebné zabezpečiť úhrady aj zo zostatku úveru.

V mesiaci január 2024 sú pozastavené všetky výdavky MČ KVP okrem zmluvne dohodnutých v predošlom období. Nie je dostatok finančných prostriedkov ani na úhrady energií, nakoľko z vyúčtovania roku 2023 vznikli ďalšie záväzky v sume 14 856,65 eur.

V mesiaci január 2024 sú plánované mesačné platby vyplývajúce zo zmlúv vo výške 70 470,71 eur, mzdy vrátane odvodov cca 84 000,00 eur, t. j. 154 470,71 eur.

Z analýzy vyplýva, že pri úhrade 50 % podielových daní bude MČ KVP chýbať cca 25 000,00 eur. Faktúry sa nebudú uhrádzať.

Ak by mesto vyplatilo podiel z výnosu dane v 100 % výške, aj v tom prípade bude potrebné ešte čerpať úver na doplatenie záväzkov.

V návrhu rozpočtu na rok 2024 sú rozpočtované mzdy a odvody vo výške 90 %, znížené sú aj odmeny poslancov, údržba majetku, opravy a údržba ciest, chodníkov, kultúrne podujatia, športové podujatia sú na minime. V rozpočte sa uvažuje len s vydaním dvoch čísel občasníka KVaPka. V rozpočte sa vôbec neuvažuje s participatívnym rozpočtom ani s dotáciami.

Spracovala:

Ing. Viera Háberová,

vedúca ekonomického oddelenia